text: M. Pascual / viurealspirineus 06:29 08/06/16
  Sense cap mena de debat previ, des d'aquest dilluns hi ha un nou ós bru al Pirineu. Es diu Goiat, té 19 anys, pesa 205 quilos i ha arribat d'Eslovènia.
  Goiat ja campa pel Pirineu.
  L'animal, alliberat a la vall de Bonabé, al Pallars Sobirà, s'ha portat per tal d'ajudar a consolidar la població d'óssos al Pirineu i que prengui el relleu de Pyros, el mascle d'aquesta espècie que els darrers 18 anys ha estat el dominador dins d'una àrea d'influència de 5.000 quilòmetres quadrats de muntanyes, a les comarques de l'Alt Pirineu i Aran.
  L'alliberament d'aquest plantígrad, finançat amb diners públics, ha arribat després de dies de reivindicacions i protestes del sector ramader del Pirineu que no veu amb bons ulls aquesta iniciativa i demana més protecció per al sector agrari i menys per als animals salvatges. En aquest sentit, des de Polítiques Ambientals han dit que la Generalitat contractarà una assegurança per indemnitzar els danys de l'ós, el voltor i el llop.
  Goiat (paraula pallaresa que vol dir noi, jove, fadrí) haurà de conviure amb una trentena d'óssos més. Concretament a la zona on s'ha alliberat l'ós, a la vall de Bonabé, hi ha entre 3 i 4 femelles reproductives, aspecte que l'ajudarà a trobar rastre fàcilment i a centrar-lo a la zona. El director tècnic del projecte Piroslife, Santi Palazón, ha explicat que es mogui cap on es mogui trobarà óssos.